## Rješenje kojim se trgovačkom društvu OT - Optima telekom d.o.o., Zagreb odobrava prospekt o izdavanju do 250.000.000 obveznica javnom ponudom, u nematerijaliziranom obliku, na ime, u ukupnom nominalno

### NN 4/2007 (10.1.2007.), Rješenje kojim se trgovačkom društvu OT - Optima telekom d.o.o., Zagreb odobrava prospekt o izdavanju do 250.000.000 obveznica javnom ponudom, u nematerijaliziranom obliku, na ime, u ukupnom nominalno

# Hrvatska agencija za nadzor financijskih usluga

**270**

Sukladno odredbama članka 15. stavka 1. točke 4. alineje 1. i članka 8. stavka
1. Zakona o Hrvatskoj agenciji za nadzor financijskih usluga (»Narodne novine«,
broj 140/05), te članka 22. stavka 4. Zakona o tržištu vrijednosnih papira
(»Narodne novine«, broj 84/02), a temeljem zahtjeva trgovačkog društva OT –
Optima telekom d.o.o., Zagreb, Bani 75/a, zastupanog po punomoćniku, društvu
Zagrebačka banka d.d., Paromlinska 2, za odobrenje prospekta o izdavanju
obveznica javnom ponudom, Uprava Hrvatske agencije za nadzor financijskih
usluga, na sjednici održanoj 21. prosinca 2006. godine, donijela je

## RJEŠENJE

1. Trgovačkom društvu OT – Optima telekom d.o.o., Zagreb, Bani 75/a, odobrava se
prospekt o izdavanju do 250.000.000 obveznica javnom ponudom, u
nematerijaliziranom obliku, na ime, u ukupnom nominalnom iznosu od HRK
250,000,000.00, u denominaciji od HRK 1, dospijeća 2014. godine.
2. Ovo Rješenje objavit će se u »Narodnim novinama«.

```
Obrazloženje
```

Trgovačko društvo OT – Optima telekom d.o.o., Zagreb, Bani 75/a, (u daljnjem
tekstu: Izdavatelj), podnijelo je 21. studenoga 2006. godine, Zahtjev za
odobrenje prospekta o izdavanju obveznica javnom ponudom, a 1., 7., 12., 14. i
21. prosinca 2006. godine, dopunu toga Zahtjeva, sukladno odredbama Zakona o
tržištu vrijed­nosnih papira (u daljnjem tekstu: Zakon) i Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine«, broj 118/03, u daljnjem tekstu: Pravilnik).
Sukladno Odluci Izdavatelja od 17. studenoga 2006. godine o izdanju
korporativnih obveznica, Izdavatelj izdaje do 250.000.000. obveznica javnom
ponudom, u nematerijaliziranom obliku, na ime, u ukupnom nominalnom iznosu od
HRK 250,000,000.00 kn u denominaciji od HRK 1, dospijeća 2014. godine.
Razdoblje upisa obveznica traje 5 radnih dana od dana otvaranja razdoblja upisa,
sukladno javnom pozivu na upis obveznica koji će biti objavljen u dnevnim
novinama. Razdoblje uplate obveznica trajat će jedan radni dan počevši od drugog
radnog dana nakon zatvaranja razdoblja upisa, sukladno navedenom javnom pozivu
na upis. Agenti izdanja su Zagrebačka banka d.d., Zagreb, Paromlinska 2, i
Interkapital vrijednosni papiri d.o.o., Zagreb, Preradovićeva 14.
Izdavatelj je uplatio administrativnu pristojbu i naknadu, sukladno Odluci o
vrsti i visini administrativnih pristojbi i naknada Hrvatske agencije za nadzor
financijskih usluga (»Narodne novine« br. 46/06).
U provedenom postupku utvrđeno je da su Zahtjevu Izdavatelja za odobrenje
prospekta o izdavanju obveznica javnom ponudom, priloženi svi prilozi propisani
Zakonom i Pravilnikom i da podneseni Prospekt sadrži sve podatke u skladu s
odredbama članka 21. Zakona.
Ocjenjujući utvrđeno činjenično stanje, Agencija smatra da su ispunjeni uvjeti
za odobrenje prospekta o izdavanju obveznica Izdavatelja javnom ponudom, pa je
sukladno odredbama članka 22. stavka 4. Zakona, riješeno kao u točki 1. izreke.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«, pa je
stoga odlučeno kao u točki 2. izreke.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja, sukladno odredbi članka 19. stavka 2. Zakona o Hrvatskoj
agenciji za nadzor financijskih usluga.

Klasa: UP/I-450-08/06-11/40
Urbroj: 326-111/06-8
Zagreb, 21. prosinca 2006.

Predsjednik Uprave
**Ante Samodol**, v. r.

Rješenje, NN 4/2007-270
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)